Sisäministeri Maria Ohisalo (vihr.) ehdottaa, että rahapeliuudistukseen otettaisiin mallia Norjasta. Siellä kaikki pelaaminen vaatii tunnistautumista.

Sisäministeri Maria Ohisalo (vihr.) ehdottaa, että rahapeliuudistukseen otettaisiin mallia Norjasta. Siellä kaikki pelaaminen vaatii tunnistautumista. Markku Ulander / Lehtikuva

Kaikki rahapelaaminen, lottokuponkien täyttämisestä lähtien, tulisi panna pakollisen tunnistautumisen taakse, sanoo sisäministeri Maria Ohisalo (vihr.).

Ehdotus liittyy hallitusohjelmassa mainittuun arpajaislain uudistamiseen. Sitä on Ohisalon mukaan työstetty tositoimin tammikuun alusta lähtien.

Lakiuudistuksen lähtökohtana on rahapelejä yksinoikeudella pyörittävän Veikkauksen monopoliasemän turvaaminen myös jatkossa.

– Meillä on Suomessa pelimonopoli ja sen edellytys ja oikeutus tulee siitä, että peliongelmia torjutaan vahvasti, Ohisalo sanoo.

– Hallitus haluaa nyt yhdessä käydä läpi kaikki ne keinot, joilla pelihaittoja voidaan nykyistä vahvemmin ehkäistä.

Ohisalo itse esittää peliongelmien kitkemiseksi Norjan mallia, jossa kaikki rahapelaaminen, jopa lottokupongin ostaminen, on pakollisen tunnistautumisen piirissä.

Pakollinen tunnistautuminen koskisi paitsi kioskeihin ja kauppoihin hajasijoitettuja peliautomaatteja myös kasinoja ja keskitettyjä pelipisteitä kuten Veikkauksen Pelaamoja.

– Norjassa, jossa on myös pelimonopoli, kaikki pelaaminen on tunnistautumisen alla, Ohisalo sanoo.

– Meilläkin tätä on oltu jossain määrin lisäämässä, mutta itse ajattelen, että aina pitää tunnistautua kun pelataan.

Ohisalon mukaan pakollisen tunnistaumisen kautta saataisiin myös paremmin tietoa pelaamisesta. Se auttaisi kohdentamaan palveluja, asettamaan rajoituksia tai määräämään pelikieltoja henkilöille, joilla on peliongelmia.

Lue lisää: Suomalaiset häviävät eniten rahaa pelaamiseen – Mitä voisimme oppia muilta Pohjoismailta?

Ulkomaille pelaamista voitaisiin rajoittaa

Ohisalon mukaan arpajaislain uudistamisen yhteydessä selvitetään lisäksi mahdollisuudet Suomesta ulkomaille suuntautuvan rahapelaamisen rajoittamiseksi. Tämä voisi tarkoittaa käytännössä maksuliikennerajoituksia.

Ohisalo sanoo, että maksuliikenettä on rajoitettu useissa Euroopan maissa.

– Ulkomaisten peliyhtiöiden tileille ei voisi siirtää rahaa eikä sieltä voisi myöskään kotiuttaa voittoja, Ohisalo selventää.

Suomalaisten arvioidaan häviävän vuosittain noin 300 miljoonaa euroa ulkomaisiin nettipeleihin.

Ohisalo muistuttaa kuitenkin, että monet ongelmapelaajista kertovat saaneensa ensisysäyksen pelaamiseensa kotimaisesta peliautomaatista. Ministerin mukaan näin ollen ei ole yhdentekevää, miltä kauppojen ja kauppakeskusten arkisessa ympäristössä näyttää.

Ohisalon mukaan pelikoneiden määrän karsiminen ja niiden sijoittelu ovatkin keskeisiä keinoja peliongelmien kitkemiseen.

– Suomessa peliautomaatteja on paljon moniin muihin maihin nähden ja niiden sijoittelua pitää tarkastella uudelleen, Ohisalo sanoo.

Lue lisää: Analyysi: Kaikki haistavat nyt Veikkauksen veren, mutta mitä monopolin murtamisesta seuraisi? Ulkomaiset peliyhtiöt takovat kiihkeinä ovea

Ei rahapelien lisenssijärjestelmää Suomeen

Hallituksen vireillä oleva lakiuudistus lähtee rahapelejä yksinoikeudella Suomessa pyörittävän Veikkauksen monopoliaseman turvaamisesta.

Hankkeessa ei selvitetä esimerkiksi naapurimaassa Ruotsissa käytössä olevaa niin sanottua lisenssijärjestelmää.

Ruotsissa pelimarkkinat avattiin vuoden 2019 alussa myös ulkomaisille, luvallistetuille toimijoille. Suomessa tavoitteena on rahapelihaittojen ehkäisy vahvan yksinoikeusjärjestelmän piirissä.

Ruotsin mallissa myös ulkomaiset yhtiöt voivat pyörittää pelejään Ruotsin markkinoilla. Yhtiön maksavat toiminnastaan lisenssimaksua, jota käytetään peliongelmien ehkäisyyn.

Suomessakin lisenssijärjestelmä ja mahdollinen markkinoiden avaaminen ulkomaisille toimijoille on herättänyt vilkasta keskustelua, etenkin sen jälkeen kun Veikkauksen toiminnan vastuullisuutta alettiin voimakkaasti kyseenalaistaa ongelmapelaamista koskevan kohun vuoksi syksyllä.

Ongelmapelaamista koskeva kohu syttyi Veikkauksen omasta mainoksesta, jonka katsottiin yllyttävän pelaamaan.

Lue lisää: Rahapelien uudistus vähentää haittoja oikeasti, sanovat asiantuntijat – se jättää kuitenkin auki neljä isoa kysymystä

Veikkauksen Sarekoski: Norja voi toimia esimerkkinä

Veikkauksen toimitusjohtaja OIli Sarekoski pitää ministerin Norjan mallia koskevaa avausta tervetulleena. Hän katsoo arpajaislain uudistuksen lähtökohdan olevan linjassa hallitusohjelman kanssa.

– Itsekin ajattelen, että Norjan malli voisi toimia esimerkkinä sille, miten Suomessa voitaisiin pelaamisen hallintaa kehittää.

Sarekoski sanoo, että lakiuudistuksessa pitäisi tarkasti määritellä, miten kerättyä tietoa voidaan käyttää peliongelmien ehkäisemiseen.

Veikkauksen toimitusjohtaja Olli Sarekoski puhui tiedotustilaisuudessa viime syksynä. Mikko Koski / Yle

Veikkauksen hallintoneuvoston puheenjohtaja Jukka Gustafsson (sd.) puolestaan toteaa, että hallitusohjelmaan on hyvin konkreettisesti kirjattu, että Veikkauksen toimintaedellytykset pitää turvata muuttuvassa kansainvälisessä markkinatilanteessa.

– Silloin myös tähän ulkomaille tapahtuvaan pelaamiseen pitää käydä tiukasti kiinni.

Veikkauksen toimintaa osaltaan ohjaavassa hallintoneuvostossa on edustaja lähes kaikista eduskuntapuolueista.

Vaihtoehtoisia toimenpiteitä ulkomaille suuntautuvan pelaamisen rajoittamiseksi on lähinnä kaksi: ulkomaisten peliyhtiöiden nettisivuille pääsyn estäminen Suomesta ja maksuliikenteen estäminen, esimerkiksi rajoittamalla kotimaisten pankkien rahaliikennettä peliyhtiöihin.

– Suomi on eräänlainen kummajainen eurooppalaisten maiden joukossa, koska lähes kahdessakymmenessä maassa on jo toteutettu blokkaus, Gustafsson sanoo.

Ohosalo ja Gustafsson eivät kerro, mitkä sivustot voisivat olla mahdollisten rajoitusten piirissä.

Ohisalo muistuttaa, että myös internetin vapauteen pitää suhtautua vakavasti. Hän toteaa, että esimerkiksi terrorismiin tai lapsipornoon liittyvissä asioissa sivustojen sulkeminen on perusteltua, mutta pelien osalta harkinta on tehtävä peruusteellisesti.

– Maksuliikennerajoituksia on Euroopassa käytössä ja näitä eurooppalaisia käytäntöjä pitää selvittää, Ohisalo sanoo.

Hallituksen hanketta myös kritisoidaan voimakkaasti

Hallituksen kaavailemaa arpajaislain uudistusta myös kritisoidaan voimakkaasti. Oppositiopuolue kokoomuksen kansanedustaja Elina Lepomäki hämmästelee, miksi Veikkauksen monopoliasemaan perustuvaa yksinoikeusjärjelmän oikeutusta ei edes selvitetä lakiuudistuksen yhteydessä.

Lepomäki perää puolueetonta selvitystä siitä, millainen rahapelijärjestelmä Suomeen parhaiten soipisi. Hän toteaa, että näin laajaa yksinoikeusjärjestelmää ei ole missään muussa Euroopan maassa Norjaa lukuunottamatta.

– Arpajaislain uudistamisen yhteydessä olisi ollut hyvä hetki pohtia ja selvittää koko Suomen rahapelijärjelmän toimivuus.

Veikkauksen tuotot voivat pudota rajustikin

Rahapelejä pyörittävän Veikkauksen tuotot ovat tärkeitä muun muassa tieteelle, taiteelle, kulttuurille ja urheilulle. Veikkaus on tulouttanut valtiolle lähes miljardi euroa vuosittain ja rahat on jaettu avustuksina esimerkiksi järjestöille, seuroille.

Ongelmapelaamisesta syksyllä nousseen kohun on ennakoitu vähentävän Veikkauksen tuottoja vuositasolla jopa 200 miljoonaa euroa. Tiede- ja kulttuuriministeri Hanna Kososen (kesk.) mukaan veikkausvoittovarojen rajua vähenemistä olisi erittäin vaikea tilkitä muualta budjetista.

Tiede- ja kulttuuriministeri Hanna Kosonen sanoo, että Veikkauksen varoista maksetut rahat vähenevät tänä vuonna. Marja Väänänen / Yle

Kosonen sanoo, että keskustelua Veikkauksen toimintaedellytysten säilyttämiseksi tullaan käymään perusteellisesti hallituksen sisällä.

– Tämä vuosi säästyttiin vielä aika lailla kuivin jaloin, mutta isompi vähenemän ennuste on ensi vuodelle. Isompaa kuvaa, eli miten edetään, mietitään nyt hallituksen sisällä.

– Tämä on miljardiluokan kysymys.

Veikauksen tuilla on pyöritetty myös valtion lakisääteisiä tehtäviä esimerkiksi kunnille maksettavien valtionosuuksien kautta. Valtionosuuksilla on rahoitettu muun muassa kunnallista ja alueellista nuorisotyötä.

Lue lisää: Veikkauksen tukimiljoonat hiipuvat: Huippu-urheilulta ei leikata, mutta uusia kulttuurihankkeita pannaan jäihin – Ministeri: "Ensi vuosi näin"